b'\n_START_ARTICLE_\nJohn Biddulph\n_START_PARAGRAPH_\nJohn Biddulph (25. hein\xc3\xa4kuuta 1840 \xe2\x80\x93 24. joulukuuta 1921 Lontoo) oli brittil\xc3\xa4inen eversti, kirjailija ja lintutieteilij\xc3\xa4._NEWLINE_Biddulph opiskeli Westminsteriss\xc3\xa4. 18-vuotiaana h\xc3\xa4n liittyi ratsuv\xc3\xa4keen ja sai komennuksen Intiaan, miss\xc3\xa4 h\xc3\xa4n palveli Awadhissa vuoden 1857 kansannousun aikana. My\xc3\xb6hemmin h\xc3\xa4n liittyi Ison-Britannian Intian hallituksen poliittiseen osastoon. Vuosina 1873 ja 1874 h\xc3\xa4n osallistui Ferdinand Stoliczkan kanssa Sir Douglas Forsythin johtamalle Toiselle Yarkandin retkelle Himalajan yli Turkestaniin. Retkell\xc3\xa4 Biddulph ker\xc3\xa4si lukuisia lintuja ja nis\xc3\xa4kk\xc3\xa4it\xc3\xa4, muun muassa sinkianginaavikkon\xc3\xa4rhen (Podoces biddulphi), jonka Allan Octavian Hume nimesi h\xc3\xa4nen kunniakseen._NEWLINE_1877 Biddulph komennettiin Gilgitiin, joka on Kashmirin luoteiskolkassa, ja h\xc3\xa4n asui siell\xc3\xa4 vuoteen 1881 asti. Gilgitiss\xc3\xa4 h\xc3\xa4n tutki alueen linnustoa ja oli kirjeenvaihdossa Humen kanssa. Kaksi h\xc3\xa4nen artikkeliaan julkaistiin The Ibis-lehdess\xc3\xa4. Palveltuaan viel\xc3\xa4 useissa teht\xc3\xa4viss\xc3\xa4, muun muassa nelj\xc3\xa4 vuotta Intian varakuninkaan lordi Northbrookin henkil\xc3\xb6kunnassa, Biddulph vet\xc3\xa4ytyi palveluksesta 1896 ja palasi Englantiin._NEWLINE_Biddulph lahjoitti noin 3\xc2\xa0500 intialaisen linnunnahan kokoelmansa Kansallisarkistoon (National Collection). H\xc3\xa4n nimesi linnuista katajapunavarpusen (Carpodacus thura) alalajin blythi 1882.'